
G R A D   S I NJ

GRADSKO VIJEĆE
KLASA: 021-05/12-01/46

URBROJ:  2175/01-01-12-2

Sinj,  24. rujna 2012. godine 

Z A P I S N I K
sa 29. sjednice Gradskog vijeća Grada Sinja održane dana 21. rujna 2012. godine u Gradskoj vijećnici Grada Sinja   
        Na početku sjednice bilo je nazočno  16  vijećnika Gradskog vijeća Grada Sinja.

        Nazočni vijećnici: Ante Križanac, Miroslav Barać, Borislav Budimir-Bekan, Miro Bulj, Stjepan Filipović-Grčić, Stipislav Jadrijević, Boško Barać, Mate Glavinović, Stjepan Labrović, Hrvoje Markulin, Davor Milošević, Sloven Poljak, Predrag Pupić, Milan Smoljo, Matko Čarić i Ivana Šabić. 

       Odsutni: Dragan Podrug, Stipe Jadrijević-Cvrlje i Hrvoje Filipović-Grčić–naknadno došli.  

       Ostali nazočni: gradonačelnik Ivica Glavan, zamjenica gradonačelnika Elena Perković-Paloš, zamjenik gradonačelnika Zoran Vujanović, pročelnici Upravnih odjela, te  predstavnici sredstava javnog informiranja.

       Sjednici je predsjedavao Milan Smoljo,  predsjednik Gradskog vijeća Grada Sinja.

       Zapisnik je vodila Mirela Perković, voditeljica Odsjeka za poslove Gradskog vijeća, gradonačelnika i mjesnu samoupravu. 
       Predsjednik Gradskog vijeća je otvorio 29. sjednicu Gradskog vijeća i pozdravio sve nazočne.

       Sjednica je započela u 16,00 sati.               

       Na početku sjednice predsjednik Gradskog vijeća Milan Smoljo pozvao je v.d. predstojnika Ureda Grada Igora Vidalinu, da izvrši prozivku vijećnika (prema posebnom popisu u privitku). 

       Nakon izvršene prozivke predsjednik Gradskog vijeća Milan Smoljo konstatirao je da je  nazočna većina vijećnika i da se mogu donositi pravovaljane odluke.

       Nakon toga u skladu sa Poslovnikom Gradskog vijeća Grada Sinja («Službeni glasnik Grada Sinja» br. 02/10)  prilazi se utvrđivanju dnevnog reda sa 29. sjednice Gradskog vijeća.

       Predsjedatelj je pročitao u pozivu predloženi dnevni red.

        Budući da nije bilo primjedbi na predloženi dnevni red, predsjedatelj je dnevni red dao na glasovanje i konstatirao da je jednoglasno ( 17 „za“ )  prihvaćen sljedeći

DNEVNI RED
1. Usvajanje Zapisnika sa 28. sjednice Gradskog vijeća, 

2. Pitanja i prijedlozi vijećnika, 

3. Polugodišnje izvješće o izvršenju Proračuna Grada Sinja za razdoblje I-VI 2012. godine, 

4. Izvješće o radu gradonačelnika Grada Sinja za razdoblje 01. siječnja 2012. - 30. lipnja 2012. godine, 

5. Prijedlog Odluke o izmjenama i dopunama Odluke o prometu na području Grada Sinja, 

6. Prijedlog Zaključka o prihvaćanju Ugovora o sufinanciranju prijevoza studenata s   područja Grada Sinja za period od 01. listopada do 31. prosinca 2012. godine  između Grada Sinja i trgovačkog društva "Autoprijevoz Sinj" d.o.o.,

7. Izvješće o radu Dobrovoljnog vatrogasnog društva Sinj za 2011.godinu,

8. Informacija o radu Gradskog društva Crvenog križ  Sinj za 2011. godinu,

9. Prijedlog Rješenja o imenovanju Gradskog povjerenstva za procjenu štete od elementarnih nepogoda za Grad Sinj. 

TOČKA 1. 

           Usvajanje Zapisnika sa 28. sjednice Gradskog vijeća
           Predsjedatelj je upitao ima li tko primjedbi na Zapisnik sa 28. sjednice Gradskog vijeća Grada Sinja. 

           Vijećnik Hrvoje Markulin dao je svoj osvrt na dinamiku usvajanja točaka dnevnog reda sa zadnje sjednice Gradskog vijeća. Budući da više nije bilo primjedbi na Zapisnik, predsjednik je dao na glasovanje Zapisnik sa 29. sjednice Gradskog vijeća Grada Sinja i konstatirao da je isti prihvaćen većinom glasova (10 „za“ ). 
 TOČKA 2. 

          Pitanja i prijedlozi vijećnika

          Nakon usvajanja Zapisnika sa prošle sjednice Gradskog vijeća prišlo se na postavljanje vijećničkih pitanja koja se odnose na rad i djelokrug rada Gradskog vijeća, odbora i drugih radnih tijela Vijeća, gradonačelnika, zamjenika gradonačelnika, Ureda gradonačelnika, upravnih odjela i organizacija koje obavljaju poslove za Grad Sinj.

         Odgovori na vijećnička pitanja, kao i cijeli tijek sjednice nalazi se na audio zapisu, koji se čuva u Uredu Grada Sinja. 
  TOČKA 3. 

        Polugodišnje izvješće o izvršenju Proračuna Grada Sinja za razdoblje od I-VI 2012. godine 

        Uvodno obrazloženje dala je pročelnica Upravnog odjela za financije Jasna Mijić-Trogrlić. 

        Predsjedatelj je pročitao stav Odbora za Proračun i financijsku kontrolu i konstatirao da je razmotreno i jednoglasno prihvaćeno Polugodišnje izvješće o izvršenju Proračuna Grada Sinja za razdoblje od I-VI 2012. godine. 
        Vijećnik Miro Bulj osvrnuo se na izvršenje Proračuna Grada Sinja za razdoblje od I-VI 2012. godine i naglasio da je vidljivo kako je izvršenje što se tiče kapitalnih  projekata minimalno, te je u tom smislu nabrojio kao primjer komunalne djelatnosti, održavanje nerazvrstanih cesta, nogostup Put  Pavića, odlagalište otpada Mojanka, natkrivanje Baraćevog potoka. Vijećnik Miro Bulj osvrnuo se i na sredstva potrošena na športske udruge (73%) kao i na športsku dvoranu ( 129.000,00 kn), te je istakao kako bi bilo bolje da se ulagalo u  mlade igrače.  

       Vijećnik Sloven Poljak također je dao svoj osvrt na izvršenje Proračuna Grada Sinja za razdoblje od I-VI 2012. godine i naglasio da se prihodi proračuna ostvaruju za 3,82 indeksa poena više i da je to ohrabrujuće, ali da se prihodi po osnovi poreza i prireza na dohodak ostvaruju lošije, a da se također zna kako je to najizdašniji prihod u punjenju proračuna, jer su minusi koji su stvarani po drugim osnovama do sada pokrivani od prihoda koji dolaze upravo od prihoda s ove osnove. Vijećnik Sloven Poljak također je rekao kako bi ovaj proračun mogao pretrpjeti određeni rebalans u ostvarivanju prihoda i ako bi to bilo do 5% da bi to bilo dobro i prihvatljivo za ovu fiskalnu godinu. Vijećnik Sloven Poljak rekao je kako bi, s obzirom na iskustvo od protekle tri godine kad je ova izvršna vlast dosta dobro kontrolirala rashode i nije stvarala obveze koje se nisu mogle izvršiti, ova proračunska godina mogla bit bolja nego prošla godina. Vijećnik Sloven Poljak također je zatražio od pročelnice Jasne Mijić-Trgorlić da pojasni navode da prihodi u 7. i 8. mjesecu idu pozitivnim trendom.  Pročelnica Jasna Mijić-Trogrlić istakla je kako je po pokazateljima prvih osam mjeseci vidljivo dobro ostvarenje kod određenih kategorija prihoda gdje je bilo odstupanje i da se čini da bi mogli ovaj proračun ostvariti. Pročelnica Jasna Mijić istakla je kako su prihodi od pomoći za projekte koje su kandidirali još nepoznanica (kapitalne pomoći), da im je bitna potpora Ministarstva poduzetništva za projekt Gospodarske zone Kukuzovac gdje još nemaju sredstava, također je nabrojila projekte za koje su potpisali ugovore i za koje očekuju određena sredstva. Pročelnica je također istakla da se tekuće pomoći ostvaruju u skladu sa planom. 
     Vijećnik Stipislav Jadrijević postavio je pitanje vezano za plaćenu naknadu za eksploataciju mineralnih sirovina u iznosu od 37.000,00 kuna, pa ga je zanimalo koji pravni subjekt je platio tu naknadu odnosno tko ne izvršava svoje obveze po tom pitanju. Pročelnica Jasna Mijić-Trogrlić odgovorila je da Draga Sadra d.o.o. Sinj uredno izvršava svoje obveze, da Ciglana Sinj d.d. ne izvršava svoje obveze, a nadzor da vrši nadležno ministarstvo, kao i da je odjel priložio svu potrebnu dokumentaciju, ali da još nemaju povratnu informaciju. Vijećnik Stipislav Jadrijević istakao je u  odnosu na izlaganje pročelnice da u odnosu na firmu koja ne želi izvršavati svoje obveze treba zatražiti očitovanje od nadležnog ministarstva i zatražiti oduzimanje  koncesije na što je pročelnica naglasila ulogu nadležnog ministarstva po tom pitanju na što je vijećnik Stipislav Jadrijević odgovorio kako će nadležno ministarstvo reagirati na zahtjev Grada Sinja, jer to nije prihod  države  nego zajednički prihod, a da  prihod za zauzetu površinu pripada Gradu 100%. 
      Vijećnik Mate Glavinović dao je svoj osvrt na stavke koje se odnose na školstvo (stipendije, prijevoz studenata), također je ocijenio pozitivnim dolazak pojedinih ministara u Sinj i naglasio da to treba iskoristiti za potporu gradu za realizaciji projekata. Vijećnik Mate Glavinović osvrnuo se posebno na stipendije i rekao kako su neki bili skeptici u vezi stipendija prije nekoliko godina i da su mislili da to neće biti moguće realizirati, ali da se pokazalo da su rekorderi po davanju stipendija (162 korisnika stipendija). Vijećnik Mate Glavinović također je rekao kako će, ukoliko dođe do rebalansa proračuna, 700.000,00 kuna odvojenih za prijevoz učenika biti ne samo dostatno nego će i ostati budući da država participira u troškovima, pa taj ostatak treba dostaviti onima kojima je to itekako potrebno. Vijećnik Mate Glavinović također je rekao da bi bilo dobro financirati prijevoz učenika udaljenih i 1 km od škole i da je zagovornik da se prošire postojeći vrtići radi prvenstveno jasličkog uzrasta. 

        Miro Bulj nadovezao se na izlaganje vijećnika Mate Glavinovića u dijelu koji se odnosi na dolazak ministara u Sinj i naglasio kako su ministri bili na Alci, a da njega interesira kakav je odgovor bio na Zaključak Gradskog vijeća kojim se traži održavanje sjednice Vlade RH u Sinju, te je naglasio kako on ne zna kad su službeno bili ministri, da Sinj nema od njih ništa i da su to poluprivatni posjeti. V.d. predstojnika Ureda Grada Igor Vidalina odgovorio je da nisu još dobili odgovor od Vlade RH povodom Zaključka Gradskog vijeća. 
        Gradonačelnik Ivica Glavan u odnosu na izlaganje vijećnika Mira Bulja naglasio je kako je kapitalna pomoć od 5 mil. kuna za Čačijin dolac ispunjena.  
        Vijećnik Hrvoje Markulin istakao je kako Polugodišnje izviješće o izvršenju Proračuna gleda u kontekstu prošlogodišnjeg, te da usporedbom tih brojki Proračun svake godine pada za pet – šest mil. kuna. Vijećnik Hrvoje Markulin složio se da se Proračun najviše puni od prihoda poreza i prireza na dohodak i smatra da je to u opadanju zbog povećanja broja nezaposlenih i opadanja broja zaposlenih, te je naglasio da bi bio sretan kada bi se ovaj proračun ispunio u svojim glavnim smjernicama. Vijećnik Hrvoje Markulin istakao je kako se boji da će Proračun doživjeti rebalans više od pet posto o čemu je govorio kolega Sloven Poljak, te je napomenuo  da se o rebalansu  proračunu razmisli na vrijeme u interesu projekata koji bi se mogli realizirati ove godine odnosno da smatra kako ne bi bilo dobro da se o rebalansu proračuna priča 27.12.2012. godine na istoj sjednici kada se donosi novi Proračun. Vijećnik Hrvoje Markulin skrenuo je pozornost na prihod od poreza na dobit koji se uvrštava u pomoći, te je naglasio budući da se Sinj nalazi u brdsko-planinskom području i po toj osnovi ima više prihoda u proračunu da treba inzistirati na tome da Sinj što duže ima status brdsko-planinskog područja, gdje će što više poreza ostati unutar Grada, te je apelirao  da rebalans proračuna bude što prije. Vijećnika su interesirale određene stavke, i to 300. obljetnica obrane Grada Sinja za koju sredstva nisu prevelika na godišnjoj razini, a da je to ona prva slika Grada, otvaranje multimedijalnog centra mladih koji se godinama provlači kroz proračun i kroz rebalans ostane na nuli, a osobito je prigovorio činjenici da su intelektualne osobne usluge skoro trista tisuća kuna i da, uz sve zaposlene u  Gradskoj upravi, Grad plaća vanjskim suradnicima za intelektualne usluge. 
        Vijećnik Sloven Poljak nadovezao se na navode vijećnika Hrvoja Markulina vezano za  status Grada Sinja kao brdsko-planinskog područja i napomenuo da bi ukidanje tog statusa   bilo loše ne samo za proračun nego i za građane, jer 90%  njih ostvaruje povrat poreza po tom osnovu. 
        Pročelnica Jasna Mijić-Trogrlić istakla je kako nema puno gradova taj status brdsko-planinskog područja, da su dobili smjernice za postupanje i da je Grad Sinj dosta u kontaktu s tim gradovima, također je nabrojila što sve spada pod intelektualne usluge (odvjetničke usluge, pravno savjetovanje, javnobilježničke usluge, geodetsko katastarske usluge, usluge vještačenja. 

         Gradonačelnik Ivica Glavan istakao je kako Grad Sinj ima spor sa Autoprijevozom-Sinj d.o.o. i da smatra kako takav spor ne može voditi pravnik u Gradu nego pravnik koji je baš specijaliziran za tu vrstu sporova. Gradonačelnik je također naglasio kako to košta, ali da treba voditi računa i o tome da će nam se ta sredstva vratiti nakon što dobijemo spor.  Vezano za rebalans proračuna gradonačelnik je istakao da njega planiraju u desetom mjesecu ako se neki projekt može ostvariti, te da  pad prihoda po osnovi poreza i prireza na dohodak nije samo posljedica porasta nezaposlenosti nego i promjene zakonske regulative. 
        Vijećnika Stipu Jadrijevića-Cvrlju zanimalo je da se vidi značaj ostvarenja ovog proračuna, odnosno da se usporedi ako je moguće ostvarenje proračuna Grada Sinja i Općine Dugopolje, na što je gradonačelnik odgovorio  da ne zna koliko im je ostvarenje proračuna, ali da zna da su ušli u zaduženja za ostvarenja projekata.               

        Vijećnik Stipislav Jadrijević počeo je diskusiju o plaćanju odvjetnika i kazao da Grad Sinj ima veliki predmet gdje je Autoprijevoz tužio Grad Sinj za cca 28 mil. kuna, te je zatražio da Grad Sinj zastupa Županijsko državno odvjetništvo što bi bilo povoljnije za Grad i u financijskom smislu. Vijećnik Stipislav Jadrijević također je naglasio da on ne bi bio toliko siguran da će Grad Sinj  dobiti spor, te je u tom smislu apelirao da  se županijsko državno odvjetništvo, dok je vrijeme, pisano izjasni da li  imaju namjeru zastupati Grad  i ukoliko se izjasne da ne žele  zastupati Grad Sinj da se onda uputi dopis Mladenu Bajiću i traži njihovo očitovanje. Vijećnik Stipislav Jadrijević još je istakao kako je Grad dio države, jedinica lokalne samouprave, i da bi zbog toga državno odvjetništvo to trebalo raditi. Vijećnik Stipislav Jadrijević također je predložio, ukoliko Grad Sinj ne želi zastupati državno odvjetništvo,  da Grad Sinj zastupaju profesionalni odvjetnici, a ne pravnici u Gradu koji nisu toliko vični trgovačkom pravu budući da će Grad Sinj trebati platiti 27 mil. kuna plus odvjetničke troškove ukoliko Grad izgubi predmetni spor. 

         Vijećnik Sloven Poljak dodao je da, bez obzira na to tko nas zastupao odvjetnik ili državno odvjetništvo, Grad taj spor ne bi smio izgubiti prosto iz razloga što u članku 3. tog Ugovora o restrukturiranju i konsolidaciji Autoprijevoza Sinj d.o.o. piše da njegove odredbe stupaju na snagu kad Gradsko vijeće donese Odluku o prijenosu udjela na Autoprijevoz-Sinj d.o.o., a da je to bila sjednica 2007 godine, a koliko je njemu poznato da se traži naknada štete za ranije razdoblje, također je nadodao da je strateški partner upravljao faktički sa Autoprijevozom njihovom greškom od 2004. kad je zaključen taj ugovor. Vijećnik Sloven Poljak istakao je kako mu se čini da se sve parnice koje imamo vode traljavo s namjerom  da se ti sporovi ne dobiju, te da po njegovom mišljenju ovu parnicu ne bi smjeli izgubiti na što je vijećnik Stipislav  Jadrijević nadodao da  nije stručnjak da govori o tome hoće li netko dobiti ili izgubiti spor i da bi volio da je kolega Sloven Poljak u pravu, ali da je činjenica da Gradsko vijeće u ovom sazivu nije poslalo gradonačelnika u vezi udjela pa da su morali platiti sto tisuća kuna. Vijećnik Stipislav Jadrijević također je istakao kako smatra da je državno odvjetništvo jača strana koja zastupa Grad Sinj nego bilo koji odvjetnik na što je v.d. predstojnika Ureda Grada Igor Vidalina kazao da se Grad Sinj službeno obratio ODO-u i ŽDO-u i da su gradonačelnik i zamjenik gradonačelnika bili na sastanku  u ŽDO-u, ali da Grad Sinj do danas nije dobio njihovo službeno očitovanje bilo pozitivno bilo negativno i da bi bilo dobro kako je i vijećnik zatražio još jednom se obratiti ŽDO-u i u slučaju njihova odbijanja obratiti se državnom odvjetniku. 
       Nakon završene rasprave predsjedatelj je dao na glasovanje Polugodišnje izvješće o izvršenju Proračuna Grada Sinja za razdoblje od I-VI 2012. godine i konstatirao da je Gradsko vijeće većinom glasova ( 10 „za“ 9 „protiv“) prihvatilo 

        Polugodišnje izvješće o izvršenju Proračuna Grada Sinja za razdoblje od I-VI 2012. godine.  

 TOČKA 4. 

           Izvješće o radu gradonačelnika Grada Sinja za razdoblje 01. siječnja 2012. - 30. lipnja 2012. godine

           Gradonačelnik  Ivica Glavan  obrazložio je Izvješće o radu gradonačelnika Grada Sinja za razdoblje od 01. siječnja – 30. lipnja 2012. godine tijekom kojeg je iznio sve relevantne podatke o  svim poduzetim aktivnostima i projektima za navedeno razdoblje po upravnim odjelima.  
           Vijećnik  Miro Bulj istakao je  da su se neke stvari iz Izvješća trebale izvršiti, te da je   kao predsjednik mjesnog odbora više puta dostavio upit nakon kojeg nije dobio odgovor, a postavio je pitanje o nemogućnosti prolaska preko puta koji vodi do pravoslavnog groblja. U razgovoru je sa svojim sumještanima koji se kopaju na pravoslavnom groblju. Vijećnik Miro Bulj izrazio je nezadovoljstvo stavom gradonačelnika da je suradnja Grada i mjesnih odbora dobra, te dodaje da ako oni iz mjesnih odbora daju planove i programe onda da je gradonačelnik dužan na njih odgovoriti. Vijećnik Miro Bulj također je naglasio kako su oni u mjesnim odborima izabrani direktno i ako mjesni odbor pravilno funkcionira da treba manje komunalnih redara. Vijećnik Miro Bulj također je upitao, vezano za upravljanje nekretninama, zašto nije privedena svrsi nekretnina kod pravoslavne crkve, te da li je riješeno parkiranje kod Pinjura, a nadodao je da je u obilasku mjesnih odbora bila samo zamjenica gradonačelnika Elena Perković-Paloš, te je također naglasio kako bi mjesni odbori trebali napraviti koordinaciju.

           Gradonačelnik Ivica Glavan odgovorio je da  vijećnik Miro Bulj priča o suradnji, a da njegova suradnja izgleda tako da gradska izvršna vlast osigura sve što je potrebno, a onda  onda vijećnik Miro Bulj koristi svaku priliku da izmanipulira javnost i koristi medijski prostor za vlastitu promociju, također je rekao kako ovu gradsku vlast nitko nije prozvao zbog toga tko će biti zaposlen u vrtiću, jer postoje pravila i pravila su jasna i nikada nisu imali problema sa ljudima na terenu. Gradonačelnik Ivica Glavan također je istakao vezano za pravoslavno groblje, da vijećnik zloupotrebljava primjer nacionalne manjine i jedino izvršna vlast da je nešto napravila po tom pitanju zajedno sa građanima. Gradonačelnik je naveo kao primjer  da je legitimno što je vijećnik Miro Bulj doveo tridesetak ljudi iz Sinja u Karakašicu da prosvjeduju protiv nogostupa, ali da gradska izvršna vlast smatra da je potrebno prije napraviti nogostup Put Pavića u dužini od nekoliko kilometara, pa da će onda doći na red Karakašica. Gradonačelnik je također optužio vijećnika Mira Bulja da manipulira javni servis i javni mail zajedno sa svojim istomišljenicima, da nema vremena za njega i da ga neće imati.

           Vijećnik Miro Bulj izrazio je nezadovoljstvo izlaganjem gradonačelnika, te je 
odgovorio da nijednim činom nije povrijedio nacionalnu manjinu i da je samo tražio sastanak mještana, a vezano za samoreklamerstvo upitao je gradonačelnika tko plaća emisije na TV Jadranu. Vijećnik Miro Bulj također je govorio o svojim aktivnostima i troškovima u MO Suhač.
          Nakon završene rasprave, predsjedatelj je konstatirao da Gradsko vijeće prima na znanje Izvješće o radu gradonačelnika Grada Sinja za razdoblje od 01. srpnja – 31. prosinca 2011. godine. 

 TOČKA 5.
       Prijedlog Odluke o izmjenama i dopunama Odluke o prometu na području Grada Sinja

        Uvodno obrazloženje dala je v.d. pročelnica Upravnog odjela za prostorno uređenje,

komunalne djelatnosti, gospodarstvo i upravljanje imovinom, Ankica Panza.

         Predsjedatelj je pročitao stav Odbora za gospodarstvo, komunalne djelatnosti, obnovu i razvoj prema kojem je razmotren i jednoglasno se prihvaća Prijedlog Odluke o izmjenama i dopunama Odluke o prometu na području Grada Sinja s naglaskom na potrebu posebne regulacije prometa za stanare ulice Put Petrovca.

        Vijećnik Hrvoje Markulin rekao je kako je prerano donijeti jednu ovakvu odluku i da je ovakav prijedlog nelogičan s obzirom na položaj Istarske ulica u odnosu na ul. Put Petrovca u kojoj se nalaze ulazi u dječji vrtić i starački dom, da je ta ulica preuska da bi se automobil mogao okrenuti, te  smatra kako će cijeli dio grada biti blokiran i hendikepiran, jer je tu dječji vrtić i peškarija. Vijećnik Hrvoje Markulin istaknuo je da su potrebne konzultacije s građanima, mjesnim odborom, stanarima, pa i održavanje tribine. 

        Vijećnik Boško Barać  upitao je kakvo je prometno rješenje u Istarskoj ulici i zatražio  da
mu v.d. pročelnica Ankica Panza pojasni ulaz i okretanje u Istarskoj ulici, a također je postavio pitanje rješavanja dostave. V.d. pročelnica Ankica Panza istakla je kao mogućnost proširenje na spoju sa ul. Put Petrovca, na što je vijećnik ponovno naglasio kako trenutno nema odgovarajućeg rješenja. 
         Vijećnik Stipe Jadrijević-Cvrlje istakao je kako mu je drago što će grad doživjeti vizualni preobražaj, također je napomenuo da se u svim drugim gradovima ne može doći u sam centar grada sa autom, kao i da u Sinju postoji  parkiralište na Alkarskom trkalištu koje stoji prazno. Vijećnik je također izrazio zadovoljstvo što  su  radovi u toj ulici završeni u roku, prije alkarskih svečanosti. 
        Vijećnik Stipe Jadrijević-Cvrlje istakao je kako smatra da je ova odluka trebala biti donesena i ranije budući da je dosta novca uloženo u ovu ulicu i što je oštećen kamen postavljen u navedenoj ulici.

          Vijećnik Hrvoje Markulin istakao je u odnosu na izlaganje vijećnika Stipe Jadrijevića-Cvrlje, da su oni svi za vizualnu kvalitetu  grada, ali da ih zanima prometno rješenje koje neće zakomplicireti život građanima.

         Vijećnik Stipe Jadrijević-Cvrlje odgovorio je da se onda nameće i problem funkcioniranja ostalih ulica koje gravitiraju prema centru grada koje bi se isto mogle otvoriti za promet (Vrlička ulica, Glavička ulica)
         Vijećnik Miro Bulj rekao je da se može naći neko rješenje, jer u Istarskoj ulici više nema parkirališta, bit će samo za dostavna vozila i da tu postoji samo problem okretišta. 
          Vijećnik Miro Barać ukazao je na to da je intencija po svijetu da stara središta gradova
nemaju promet sa motornim vozilima i da misli da sa motornim vozilima osim stanara nitko
ne bi trebao ulaziti i da će se ljudi na to naviknuti u tom smislu je predložio postavljanje znaka zabrane prometa u toj ulici osim za stanare za koje mora postojati rješenje.   
           Vijećnik Hrvoje Markulin odgovorio  je vijećniku i kazao da je i mislio na stanare, te je naveo kao primjer Glavičku ulicu i Vrličku ulicu iz kojih se može doći gotovo do pijace, te zato smatra da to neće funkcionirati ni na ovom primjeru.
         Vijećnik Ante Križanac istakao je kao problem i činjenicu da tamo nisu samo stanari nego da tamo ima i trgovina. 
         Vijećnik Stipe Jadrijević- Cvrlje istakao je kako podržava prijedlog vijećnika Mira Baraća i naglasio kako treba promijeniti dosadašnju praksu odnosno omogućiti provođenje donesene odluke na način da se osigura u budućnosti kontroliranje i sankcioniranje kršenja pravila u vezi prometa Istarskom ulicom.   
        Nakon završene rasprave, predsjedatelj je dao na glasovanje Prijedlog Odluke o izmjenama i dopunama Odluke o prometu na području Grada Sinja i konstatirao da je Gradsko vijeće većinom glasova (10 „za“ 6 „protiv“ 2 „suzdržana“) donio 

       Odluku o izmjenama i dopunama Odluke o prometu na području Grada Sinja. 
TOČKA 6.

        Prijedlog Zaključka o prihvaćanju Ugovora o sufinanciranju prijevoza studenata s   područja Grada Sinja za period od 01. listopada do 31. prosinca 2012. godine  između Grada Sinja i trgovačkog društva "Autoprijevoz Sinj" d.o.o. 

         Uvodno obrazloženje dao je zamjenik gradonačelnika Zoran Vujanović. 
         Predsjedatelj je pročitao stav Odbora za društvene djelatnosti i konstatirao da je razmotren i jednoglasno prihvaćen Prijedlog Zaključka o prihvaćanju Ugovora o sufinanciranju prijevoza studenata s   područja Grada Sinja za period od 01. listopada do 31. prosinca 2012. godine  između Grada Sinja i trgovačkog društva "Autoprijevoz Sinj" d.o.o.
         Vijećnik Stipe Jadrijević-Cvrlje istakao je da mu je žao što Autoprijevoz-Sinj d.o.o. nema dostojnu konkurenciju na području grada Sinja,  pa da vide je li moguće sklopiti ugovor s drugim autoprijevoznikom koji bi bio povoljniji, jer ovako ispada da su prisiljeni uzeti ono što im se nudi.

         Vijećnik Hrvoje Markulin podsjetio je da država sudjeluje u sufinanciranju prijevoza učenika  u iznosu od 75%,  također je rekao da se našim studentima treba izaći u susret i da se udio Grada u sufinanciranju prijevoza poveća sa sadašnjih 35%  na 50%. Vijećnik je također  istakao kako  sve više studenata studira u Splitu i da teško dobivaju domove, te bi pomoglo proračunima obitelji sufinanciranje 50% karte.

          Vijećnik Davor Milošević rekao je da je mali broj učenika iz udaljenih mjesta npr. Bajagića i da se ne vežu samo na relaciju Sinj – Split nego da pokaz vrijedi od mjesta gdje stanuju ti učenici pa do Splita, a to ne bi puno koštalo Grad. 

          Vijećnik Mate Glavinović istakao je da taj iznos možemo povećati rebalansom, te je podržao prijedlog o povećanju  udjela  Grada u sufinanciranju prijevoza sa 35% na 50% koji je i sam ranije predlagao.  
          Gradonačelnik Ivica Glavan rekao je kako je najbolje da prihvate ovo postojeće rješenje, jer je to na tri mjeseca pa da vide kako će to funkcionirati, a da će nakon rebalansa  vidjeti hoće li biti viška ili manjka u proračunu na što je vijećnik Hrvoje  Markulin rekao da bi baš zbog toga što je to na kratki rok tj. na tri mjeseca Grad trebao sudjelovati sa 50%, a gradonačelnik je naveo kao primjer situaciju da se financiranje države ne provede i da se prijevozniku ne plati prijevoz učenika u kojem slučaju se Grad dovodi  u nezahvalnu situaciju, te je još dodao da su takav ugovor predlagali na godinu dana.
          Vijećnik Miro Bulj  napomenuo je da je šteta što nema konkurencije, jer bi cijena bila povoljnija, te se nadovezao na vijećnika Davora Miloševića i upitao kako će ljudi doći do Sinja u mjestima za koja su linije ugašene, jer kako ostvariti pravo ako nema linije za neka područja (Čitluk, Karakašica), također je podsjetio da studenti koji putuju do Zadra nisu  obuhvaćeni. 
          Vijećnik Stjepan Labrović istakao je kako koncesijom nisu obuhvaćene sve mjesne linije i kao primjer naveo da sa Gljeva imaju dva studenta koja nemaju liniju  i da je činjenica da su sve linije ukinute na što je gradonačelnik Ivica Glavan zamolio da sada pričaju o ponuđenom ugovoru i da se drže te teme. Gradonačelnik je također rekao da u Sinju nema druge tvrtke i da Autoprijevozu neće dati priliku, jer nije prihvatio voziti za 140.000,00 kuna, a sada se javio na natječaj za 70.000,00 kuna.               

         Zamjenik gradonačelnika Zoran Vujanović rekao je da se Vlada kad je donijela Odluku o sufinanciranju međumjesnog prijevoza ograničila na tri mjeseca i zato smatra da bi najprije trebali znati imaju li proračunska sredstva, a ako nema da treba utvrditi potrebna sredstva i    osigurati ih rebalansom. 
          Vijećnik Mate Glavinović rekao je da se ne zna još točno cijena i da se zato mora pričekati deseti mjesec da vide imaju li sredstva na što je vijećnik Hrvoje Markulin rekao da vjeruje da će sredstva od Vlade biti i u sljedećem proračunu za sljedeću godinu, te je u ime kluba vijećnika HDZ-a predložio da se glasuje o amandmanu da se financira prijevoz sa 50% posto od strane Grada unatoč obrazloženju v.d. predstojnika Igora Vidaline da proračunom za 2012. godinu nisu predviđena tražena sredstva. 
          Budući da gradonačelnik nije prihvatio predloženi amandman, predsjedatelj je dao amandman na glasovanje i konstatirao da amandman 9 („za“) nije prihvaćen. 

          Nakon završene rasprave, predsjedatelj je dao na glasovanje Prijedlog Zaključka o prihvaćanju Ugovora o sufinanciranju prijevoza studenata s  područja Grada Sinja za period od 01. listopada do 31. prosinca 2012. godine  između Grada Sinja i trgovačkog društva "Autoprijevoz Sinj" d.o.o. i konstatirao da je Gradsko vijeće većinom glasova (18 „za“ 1 „suzdržan“) donijelo
         Zaključak o prihvaćanju Ugovora o sufinanciranju prijevoza studenata s područja Grada Sinja za period od 01. listopada do 31. prosinca 2012. godine  između Grada Sinja i trgovačkog društva "Autoprijevoz Sinj" d.o.o. 

TOČKA 7. 

         Izvješće o radu Dobrovoljnog vatrogasnog društva Sinj za 2011.godinu 

         Zapovjednik DVD-a Sinj Stipe Ančić obrazložio je  Izvješće o radu Dobrovoljnog vatrogasnog društva Sinj za 2011.godinu.

          Predsjedatelj je pročitao stav Odbora za Proračun i financijsku kontrolu prema kojem je razmotreno i jednoglasno prihvaćeno Izvješće o radu Dobrovoljnog vatrogasnog društva Sinj za 2011.godinu. 
         Predsjednica Odbora za društvene djelatnosti Ivana Šabić pročitala je stav Odbora prema kojem je razmotreno i jednoglasno prihvaćeno Izvješće o radu Dobrovoljnog vatrogasnog društva Sinj za 2011.godinu. 

         Gradonačelnik Ivica Glavan istakao je da treba raspraviti o dobro organiziranom društvu i da uđe u zapisnik da gradska izvršna vlast čestita na odličnim rezultatima DVD-u Sinj i da je iz Izvješća razvidno neredovito financiranje prvenstveno iz okolnih općina koje se nastavilo i ove godine.
          Vijećnik Mate Glavinović istakao je kako susjedne općine koje ovo društvo pokriva trebaju sufinancirati troškove DVD-a, da se njihove općine hvale da imaju uredno izvršenje proračuna, a ovdje da ne sudjeluju u sufinanciranju troška, te je postavio pitanje postoji li neki drugi način da ih se prisili da plate. Vijećnik Mate Glavinović također je rekao da trebaju paziti na nabavu novih vozila i opreme koja je dostatna za Sinj, ali ne i za susjedne općine. Vijećnik je također pohvalio njihov dosadašnji rad i izrazio želju da tako ostane i u buduće,  te je ponovno naglasio kako se treba poraditi na tome da susjedne općine izvršavaju svoje obveze prema DVD-u Sinj.

          Nakon završene rasprave, predsjedatelj je dao na glasovanje Izvješće o radu Dobrovoljnog vatrogasnog društva Sinj za 2011.godinu i konstatirao da je Gradsko vijeće jednoglasno (13 „za“) prihvatilo 

          Izvješće o radu Dobrovoljnog vatrogasnog društva Sinj za 2011.godinu. 
  TOČKA 8.
         Informacija o radu Gradskog društva Crvenog križ  Sinj za 2011. godinu

         Uvodno obrazloženje dao je ravnatelj Gradskog društva Crvenog križa Sinj Ante Omrčen. 
          Ravnatelj je posebno  izdvojio kod darivanja krvi 28 akcija, što je 1305 doza više nego prethodne godine, tečajeve prve pomoći za vozače, tečajeve prve pomoći za radnike na radu, rad sa mladeži Crvenog križa. Ravnatelj je također rekao kako imaju mladež i pomladak koje svake godine pripremaju za natjecanje  na nivou gradskih škola, te županijsko i državno natjecanje. U tom smislu ravnatelj je naglasio da je mladež Crvenog križa osvojila treće mjesto, a pomladak četvrto mjesto i da su s tim rezultatom zadovoljni. Ravnatelj je također rekao kako svake godine u desetom mjesecu imaju tjedan solidarnost na djelu i da se tada na Trgu dr. Franje Tuđmana mjeri šećer i krvni tlak, a sredstva koja prikupe idu socijalnim slučajevima i dijeli im se odjeća i obuća.     

         Ravnatelj Ante Omrčen također je istakao da su održavali predavanja o opasnostima od mina pretežno na području Hrvaca, Bitelića i ostalim područjima koja su bila okupirana. Također je rekao kako Grad Sinj vrši transfer socijalne pomoći preko Crvenog križa, da    svake godine imaju posebne akcije darivanja krvi koje s njima organizira braniteljska zadruga Patriot i navijačka skupina Torcida kao i da se svake godine druže na terenu u Dabru kod gospodina Bege i to im je akcija gdje se skupi najveći broj doza krvi. Ravnatelj je naglasio kako je Gradsko društvo Crvenog križa sudjelovalo u pomoći starim i nemoćnim osobama preko javnih radova, da je bilo više od  100 radnica koje su radile na području Grada Sinja, a da ih ove godine imaju 10 i da je to mali broj.  
         Predsjednica Odbora za društvene djelatnosti Ivana Šabić pročitala je stav Odbora prema kojem se prima na znanje Informacija o radu Gradskog društva Crvenog križ Sinj za 2011. godinu, a predsjedatelj je također pročitao i stav Odbora za Proračun i financijsku kontrolu koji prima na znanje Informaciju o radu Gradskog društva Crvenog križ Sinj za 2011. godinu.   
          Vijećnik Stipe Jadrijević-Cvrlje istakao je da se ne bi previše upuštao u raspravu i da nema pravo kritizirati bilo čiji rad koji se bazira  na volonterstvu, humanosti, tako da nema namjeru kritizirati što se tiče tog dijela, ali što se tiče drugog dijela smatra do je ovo financijsko izviješće bilo vrlo jednostavno za napraviti. Vijećnik je naglasio da što se tiče tekstualnog dijela njemu kao vijećnika Gradskog vijeća smeta kako se tretira Gradsko vijeće s obzirom na to kako se podnosi izviješće pa da se tako u prvoj rečenici predsjednik Crvenog križa ne obraća Gradskom vijeću nego Skupštini Gradskog društva kojoj je također dužan podnijeti Izvješće. Vijećnik je također istakao kako oni ovdje raspravljaju o izvješću za 2011. godinu, a  kad se malo bolje pogleda podneseno Izvješće predsjednik se referira na 2010. godinu i konstatira da je uspješno odrađena 2010. godina. U tom smislu vijećnik je naglasio kako se ne bi upuštao u kritiziranje ljudi koji tamo rade, ali da je to malo degradirano za ovo predstavničko tijelo. Vijećnik Stipe Jadrijević-Cvrlje izrazio je nezadovoljstvo odnosom prema Gradskom vijeću.  
          Vijećnik Hrvoje Markulin naglasio je da je ovakvih pogrešaka vidio i u drugim materijalima, smatra da je ovo slučajna omaška i  da nije potrebno tu pogrešku dizati na rang posebno teške greške, također se osvrnuo na činjenicu da na materijalu piše Informacija Crvenog  križa, što znači da to Izvješće nije upućeno njima.

          Vijećnik Stipe Jadrijević-Cvrlje u odnosu na navode vijećnika Hrvoja Markulina nadodao je da ukoliko Informaciju shvate u tom nekom obliku onda gradski vijećnik nema pravo ni ukazati na omašku, te ukoliko se vijećnik Hrvoje Markulin sjeća da je on i do tada  ukazivao na slične pogreške i da ovo nije  iznimka. Vijećnik  je također rekao da se ne mora  sad netko naći prozvan, ali ako vijećnik ne može ukazati na određene pogreške onda smatra  da nema potrebe da se ubuduće Informacije razmatraju, jer ne vidi čemu to. 
          V.d. predstojnika Ureda Grada Igor Vidalina rekao je kako se radi o Izvješću, a ne Informaciji  i da je došlo do greške tijekom izrade  materijala. 

           Vijećnik Stipe Jadrijević-Cvrlje podsjetio je da su na početku usvojili dnevni red i da gradonačelnik može povući ovu točku dnevnog reda, pa da se na sljedećoj sjednici preformulira, jer ne vidi drugo rješenje. 
           V.d. predstojnika Ureda Grada Igor Vidalina, rekao je da je riječ o omašci i da zbog toga ne bi trebali raditi  probleme. Vijećnik Stipe Jadrijević-Cvrlje rekao je da se on slaže da je riječ o omašci, ali da su usvojili  dnevni red sa zadanim točkama, a da sada glasaju o nečemu što i nije točka dnevnog reda, te da smatra da ne mogu Informaciju preformulirati u Izvješće i da nije problem hoće li se prihvatiti Izvješće nego će se doći u paradoksalnu situaciju. 
          Zamjenik gradonačelnika Zoran Vujanović rekao je da ima jedno pravno načelo da naziv nekog ugovora ako ne odgovara sadržaju tog ugovora onda se kao pravi naziv uzima  sadržaj ugovora, također je naglasio da se u ovom slučaju radi o Izviješću što proizlazi iz sadržaja, jer govori o djelatnosti Crvenog križa, a da se Informacija samo prima na znanje.   

           Predsjedatelj je upitao slažu li se da se o ovom glasuje i da u zapisnik uđe da ovo nije Informacija na što je zamjenik gradonačelnika Zoran Vujanović rekao da on kao zamjenik gradonačelnika za društvene djelatnosti i kao predsjednik Socijalnog vijeća Grada Sinja izražava veliko zadovoljstvo jednim jako kvalitetnim radom i odnosom ravnatelja Ante Omrčena kao voditelja Crvenog križa u odnosu prema Gradu, da su svakodnevno u kontaktu i da zajedno rješavaju mnoge teške situacije i u tom smislu je još jednom izrazio pohvalu.  
           Gradonačelnik je napomenuo da nije pravnik, ali ako otvore prvu stranicu da na njoj  piše Izvješće rada Crvenog križa. Gradonačelnik je također pohvalio rad ravnatelja Ante Omrčena i Gradskog društva Crvenog križa i u tom smislu podsjetio je na rekordan broj darivanja krvi. Gradonačelnik je, između ostalog, posebno istakao zavidnu suradnju za pomoć i njegu u kući istaknuvši da naša populacija stari i da je velik broj starijih ljudi bez pažnje i da je to efekt koji im daje za pravo razmišljati o staračkim domovima.
          Vijećnik Hrvoje Markulin upitao je jesu li općine i gradovi dužni na što mu je   ravnatelj Crvenog križa Ante Omrčen odgovorio da Grad ispunjava svoje dužnosti, a druge općine baš i ne. 
          Vijećnik Miro Bulj istakao je da je to jedan od najboljih segmenata u društvu, da je i sam dobrovoljni davatelj krvi i da trebaju organizirati jednu akciju davanja krvi, također smatra da treba o radu Crvenog križa biti Izvješće, a ne Informacija, ali da prihvaća Informaciju ili Izvješće što bilo.  

           Vijećnik Stipe Jadrijević-Cvrlje rekao je, s obzirom da je  Međunarodni dan mira, ispred vijećnika SDP-a, da uvažava mišljenje zamjenika gradonačelnika Zorana Vujanovića, ali da ne želi da se u budućnosti ta omaška ponavlja i da ne prihvaća da ovaj slučaj posluži kao presedan na nekim budućim sjednicama Gradskog vijeća.  
           Nakon završene rasprave, predsjedatelj je dao na glasovanje Informaciju o radu Gradskog društva Crvenog križ  Sinj za 2011. Godinu i konstatirao da je Gradsko vijeće jednoglasno (17 „za“) prihvatilo 

           Izvješće o radu Gradskog društva Crvenog križ  Sinj za 2011. godinu.
 TOČKA 9.  

          Prijedlog Rješenja o imenovanju Gradskog povjerenstva za procjenu štete od elementarnih nepogoda za Grad Sinj

         Uvodno obrazloženje dala je v.d. pročelnica Upravnog odjela za prostorno uređenje,

komunalne djelatnosti, gospodarstvo i upravljanje imovinom, Ankica Panza koja je također upoznala vijećnike s obvezom osnivanja Povjerenstva za procjenu štete od elementarnih nepogoda za Grad Sinj. 
         Predsjednik Odbora za izbor i imenovanja Stjepan Filipović-Grčić u ime Odbora predložio je članove Povjerenstva:

1. Zvonko Balta, za predsjednika, 
2. Ivica Mastelić, za zamjenika, 
3. Jelena Kekez-Poljak, za člana, 
4. Boško Barać, za člana,
5. Mirjana Jukić, za člana. 
        Vijećnik Miro Bulj izrazio je nezadovoljstvo činjenicom da navedeno Povjerenstvo ne postoji, te je istakao kako postoji nečija odgovornost zbog toga što Povjerenstvo još nije osnovano i  da Županija nije mogla proglasiti elementarnu nepogodu bez izvješća koje je poslalo Povjerenstvo Grada Sinja. Vijećnik  Miro Bulj istakao je kako smatra da je nastala velika šteta, jer su ljudi digli svoje usjeve i kako se nada da će članovi Povjerenstva pravilno procijeniti štetu, također je rekao kako smatra da je žalosno što izvršna vlast i stručne službe nisu prije ovo donijele na Gradsko vijeće, jer i da je nekim slučajem bio potres oni ne bi imali Povjerenstvo.  
          Gradonačelnik Ivica Glavan rekao je da je činjenično stanje da je učinjen propust, ali da ga smeta to što je on kao gradonačelnik pozvao te ljude na sastanak, a da se vijećnik Miro Bulj slikao s njima ispred Gradske uprave, te da je u medijima izašla informacija da ih je vijećnik Miro Bulj okupio. Gradonačelnik je također rekao kako mora istaknuti u tom propustu  činjenicu da nijedan poljoprivredni kraj u Hrvatskoj nema toliko izvora vode koliko imaju naši poljoprivrednici i da je najvažniji cilj poljoprivrednika po pitanju štete od elementarne nepogode suše ispunjen što će se vidjeti u proračunu i rebalansu proračuna Grada Sinja, a to je da su premašili iznos sredstava za pitku vodu za naselja koja je još nemaju i vjerojatno koliko zakon dopušta oslobođenje od plaćanja naknade zakupa za poljoprivredno zemljište za dio koji pripada Gradu Sinju.    

         Vijećnik Miro Bulj kazao je gradonačelniku da su mediji objavili da poljoprivrednici nisu prijavili štetu i da je na osnovu toga, saznavši da nema Povjerenstva, razgovarao s poljoprivrednicima koji su rekli da će se naći  u ponedjeljak u Gradskoj upravi, također je rekao da su njega zvali poljoprivrednici, a ne on njih i da ima prijatelje i susjede poljoprivrednike koji su razgovarali s njim. Nadalje, istakao je kako mu je drago da je gradonačelnik primio poljoprivrednike i da on samo želi da se taj problem riješi, te je ponovno naglasio da je najveći problem to što Grad Sinj nije imenovao Povjerenstvo.  
         Zamjenica gradonačelnika Elena Perković-Paloš naglasila je da ako je itko u kontaktu s poljoprivrednicima da je to ona i da smatra da vijećnik Miro Bulj ne vidi suštinu. Zamjenica gradonačelnika također je odgovorila vijećniku Miru Bulju da se zna, u slučaju elementarne nepogode kao npr. potres,  tko prvi izlazi na teren, da je to hitna pomoć, vatrogasci i da se neće u takvim slučajevima čekati Povjerenstvo. Zamjenica gradonačelnika Elena Perković-Paloš  naglasila je kako nitko nije pretrpio štetu zbog toga što još nije osnovano Povjerenstvo i da je župan mogao proglasiti elementarnu nepogodu. Također, zamjenica gradonačelnika istakla je da Povjerenstvo nakon prijave dolazi na teren, a da su prijave štete dobili  03.09. od strane poljoprivrednika kao i da se utvrđuje činjenično stanje  kad se Povjerenstvo na osnovu proglašenja elementarne nepogode osnuje. 
         Vijećnik Miro Bulj upitao je što je to on loše napravio kad kaže da je trebalo postojati Povjerenstvo, te je dodao da je zamjenica gradonačelnika  potvrdila  da  poljoprivrednici nisu prijavili štetu do 03.09. Vijećnik Miro Bulj naglasio je da su poljoprivrednici neinformirani, a  on to zna iz razgovora s njima.   
          Vijećnik Stipislav Jadrijević istakao je da su, ako je dobro shvatio,  svi poljoprivrednici prijavili štetu u sinjskom polju gdje voda doslovno pliva. Vijećnik je također rekao kako se slaže da se ljudima treba pomoći, ali ako im žele pomoći da im trebaju sredstva za navodnjavanje, jer da su navodno navodnjavali, a sada imaju štetu, da je to kontradiktorno i da su onda sigurno nepravilno navodnjavali. 
           Vijećnik Miro Bulj  napomenuo je da ljudi nemaju sredstva za navodnjavanje i da je  on osobno vidio da u kanalima nema vode. 
           Zamjenica gradonačelnika Elena Perković-Paloš rekla je da su u  šestom mjesecu pisali ministru da se Sinjsko polje mora navodnjavati, da će Hrvatske vode doći  27. rujna i da će financirati projekt navodnjavanja Sinjskog polja što znači da će oni biti financijeri tog projekta iz čega se vidi da se nešto pokrenulo iz svega toga. Zamjenica gradonačelnika također je istakla inicijativu od strane Grada i naglasila da su se zaista potrudili da projekt navodnjavanja uđe u županijski proračun, a Hrvatske vode su odlučile financirati taj projekt. 
          V.d. predstojnika Igor Vidalina rekao je da su poljoprivrednici došli kod gradonačelnika 03.09., a nakon čega je gradonačelnik zatražio od župana da proglasi elementarnu nepogodu koji dopis je i upućen županu. V.d. predstojnika Igor Vidalina također je rekao kako su kolege iz Županije bile u obilasku Sinjskog polja, a također je obrazložio proceduru koja prethodi proglašenju elementarne nepogode od strane župana kao i ovlasti župana u pogledu proglašenja elementarne nepogode. Također je naglasio da od trenutka kad župan proglasi elementarnu  počinju teći rokovi, te da nitko nije pretrpio štetu  što do sada nije osnovano predmetno Povjerenstvo.  
          U odnosu na navode v.d. predstojnika Ureda Grada, vijećnik Miro Bulj istakao je kako bi, da je na vrijeme bila proglašena elementarna nepogoda, ljudi prijavili štetu, a ovako da ljudi ne znaju da mogu prijaviti štetu. 
          Vijećnik Stjepan Filipović-Grčić  napomenuo je da se cijelo vrijeme govori o štetama od elementarne nepogode koju su pretrpjeli ljudi koji su zakupili državno zemljište, te je zamolio Gradsko vijeće i osnovano Povjerenstvo da se vodi načelom pravednosti i da i drugi poljoprivrednici dobiju naknadu za štetu od elementarne nepogode.  

          Predsjedatelj je dao na glasovanje Prijedlog Rješenja o imenovanju Gradskog povjerenstva za procjenu štete od elementarnih nepogoda za Grad Sinj i konstatirao da je Gradsko vijeće jednoglasno ( 15 „za“ ) donijelo
          Rješenje o imenovanju Gradskog povjerenstva za procjenu štete od elementarnih nepogoda za Grad Sinj. 
Sjednica je završila u 20,00 sati. 

Zapisničar:                                                                              Predsjednik Gradskog vijeća:

Mirela Perković,v.r.                                                                Milan Smoljo, dipl.oec., v.r.

